**“Manā sirdī četri kambari”**

Marita Semjonova par jaundarbu saka šādi:

“Skaņdarba ārpusmuzikālā koncepcija ir cilvēka apzināto un neapzināto emociju virmošana, mutuļošana.

Mūzikā tas atspoguļojas kā tempa, skaņu augstumu, intensitātes mijiedarbība un vienlaicīgi kopīga virzība pa noteiktu trajektoriju, kas caurstrāvo un vieno visu skaņdarbu.

Ērģeles ir instruments, kurā ir ļoti plašas reģistrālās iespējas un to kombinācijas. Kā izteiksmes līdzekli izmantoju reģistru. Skaņdarba sākumā skan augšējais reģistrs, līdz pakāpeniski pāriet uz vidējo reģistru. Virzību pa reģistriem, kontrolēju ar metra maiņām, kā arī izmantoju akordu secības dažādos virzienos un ilgumos, tādējādi iezīmējot skaņdarba pamata trajektoriju.

Dinamikai pieaugot, pieaug arī reģistri, to paliek vairāk, tie kļūst blīvāki.

Dinamikai samazinoties, reģistru paliek mazāk līdz vienam solo tembram.”